מקום טוב באמצע

מקום טוב באמצע (באנגלית: The Middle) היא סדרת טלוויזיה קומית אמריקאית, המשודרת ברשת ABC החל משנת 2009. הסדרה מספרת על משפחה ממעמד הביניים ממערב אמריקה, המתגוררת בעיירה הפיקטיבית אורסון, שבאינדיאנה. את הסדרה מובילים השחקנית פטרישיה היטון ("כולם אוהבים את ריימונד") וניל פלין ("סקראבס").

בינואר 2017 חודשה הסדרה לעונה תשיעית, אשר עלתה לשידור באוקטובר באותה שנה. באוגוסט 2017 פורסם כי הסדרה תסיים את דרכה בתום העונה התשיעית, לבקשת היוצרים. עונה זו החלה באוקטובר 2017 ופרק הסיום שודר ב-22 במאי 2018.

בישראל שודרה הסדרה עד עונתה השלישית ב-HOT3 וב-HOT VOD. ב-11 בנובמבר 2018 החל שידור יומי של הסדרה בערוץ הוט קומדי סנטרל, אולם שידור העונה התשיעית והאחרונה התעכב במספר חודשים והחל בערוץ רק בספטמבר 2019.

הפקה
ב-8 באוקטובר 2009 בעקבות נתון צפייה מרשים לפרק הפתיחה - 8.7 מיליון צופים - שודרו 22 פרקים בעונתה הראשונה, וב-12 בינואר 2010 היא חודשה לעונה שנייה. ב-21 בספטמבר 2011 החלה עונתה השלישית של הסדרה. הסדרה חודשה לעונה רביעית בפברואר 2012. בספטמבר 2012 החלה העונה הרביעית. בינואר 2013 אושרה עונה חמישית לסדרה, אשר עלתה בחודש ספטמבר באותה שנה. עונה שישית אושרה בינואר 2014 ועלתה בספטמבר 2014. בספטמבר 2015 החלה העונה השביעית. באוקטובר 2016 החלה העונה השמינית. באוקטובר 2017 החלה העונה התשיעית והאחרונה.

עלילה
פרנקי (פטרישיה היטון) היא העובדת הגרועה ביותר בסוכנות הרכב שבה היא עובדת, ויחד עם בעלה מייק (ניל פלין), שעובד במחצבה, היא מנסה לגדל בביתם שבעיירה אורסון את שלושת ילדיהם הבינוניים- אקסל, נער אתלטי ועצלן בכל הקשור למשימות היומיום; סו, נערה חסרת ביטחון שנכשלת בנסיונותיה להתקבל כמעט לכל מסגרת שהיא; ובריק, בן הזקונים המתבודד והמשונה.

שחקנים ודמויות
 פרנקי הק (פטרישיה היטון): הדמות הראשית בסדרה, שמקריינת את עלילותיה. שמה את משפחתה המבולגנת בראש סדר עדיפותיה, ומנסה ללא הצלחה לאחדה ולקדמה. היא עובדת כסוכנת מכירות בסוכנות רכב, אך גם שם לא מצליחה לבצע ולו מכירה אחת. במהמשך הסדרה היא פוטרה מסוכנות הרכב והפכה לשיננית.
 מייק הק (ניל פלין): אבי המשפחה, מנהל במחצבה, הידוע בסגנון דיבורו הסרקסטי והבוטה. מייק לא הופך את חייה של פרנקי לקלים יותר, ולפעמים אף מעמיס עליה עוד מטלות לא פשוטות ומסבך אותה בכל הנוגע לשלושת ילדיהם.
 אקסל הק (צ'ארלי מקדרמוט): בנם הבכור והתיכוניסט של פרנקי ומייק. אתלט מוכשר, שנוהג להסתובב בבית בתחתוני בוקסר בלבד, להתעצל בכל הנוגע למשימותיו, ולהתעלל בשני אחיו הקטנים. פרנקי מנסה לגרום לו להיפתח ולהיות רגיש יותר, ללא הצלחה.
 סו הק (עדן שר): בתם האמצעית של פרנקי ומייק. עוטה גשר ליישור שיניה, שמוסיף לחוסר הביטחון שלה. היא נוטה להיכשל בבחינות כמעט לכל מסגרת אליה מנסה להתקבל פרט לנבחרת הקרוס קאנטרי הבית ספרית, אך נותרת אופטימית ועקשנית.
 בריק הק (אטיקוס שפר): בן הזקונים של פרנקי ומייק. ילד מחונן ומבריק, אך נוהג להתבלבל, לא מרוכז כמעט אף-פעם, ולוחש לעצמו לפעמים.
 בוב (כריס קטן): חברה הקרוב של פרנקי, שעובד עמה בסוכנות הרכב. ידוע כאדם בודד ומשועמם.
 דון אהלרט (בריאן דויל-מוריי): המנהל של פרנקי ובוב בסוכנות הרכב שבה עובדים. פרנקי ובוב מודאגים תמידית כי יפטר אותם, בעיקר בגלל סגנונו הלא נעים.
 בעונה הראשונה התארחו ברוק שילדס ובטי ווייט.

סקירה

קישורים חיצוניים
 

 "מקום טוב באמצע"- האתר הרשמי (ABC)
 "מקום טוב באמצע"- באתר HOT-ynet
 רותה קופפר, שוב עקרת בית נואשת: דברה מ"ריימונד" חוזרת לטלוויזיה, "הארץ", 13.8.2010
 
ABC: תוכניות וסדרות
סדרות טלוויזיה אמריקאיות שעלו לשידור בשנות ה-2000
סדרות טלוויזיה על משפחות
קומדיות מצבים אמריקאיות
האחים וורנר: סדרות טלוויזיה